ઓનલાઈન વીડિયો સ્ટ્રીમિંગ સાઈટ્સને પોતાનું ‘ઓરિજિનલ’ કન્ટેન્ટ બનાવવાનો બહુ હરખ હોય છે. ઓરિજિનલ કન્ટેન્ટ યાને કે સીધું તે પ્લેટફોર્મ માટે જ બનેલી વીડિયો સામગ્રી. આવી નેટફ્લિક્સ માટે જ બનેલી ઓરિજિનલ ફિલ્મ ‘Okja’ને ગયા વર્ષે નેટફ્લિક્સે ‘કાન (Cannes) ફિલ્મ ફેસ્ટિવલ’માં મોકલી હતી. પર્યાવરણ બચાવવાનો મેસેજ આપતી આ મસ્ત ફિલ્મને તો પૂરી થયે ચાર મિનિટ લાંબું સ્ટેન્ડિંગ ઓવેશન મળેલું (આપણેય તે આ ફિલ્મની વાત કરીશું), પણ સ્ટાર્ટિંગમાં સ્ક્રીન પર જેવો ‘નેટફ્લિક્સ’નો લોગો આવ્યો કે તરત જ ઓડિયન્સે ‘બૂઉઉઉ’ કરીને તેનો વિરોધ કર્યો. કારણ એવું છે કે એક મોટો વર્ગ નેટફ્લિક્સ જેવા પ્લેટફોર્મ પર બનેલી ફિલ્મોને સિનેમા ગણતા જ નથી. ઈવન લેજન્ડરી ફિલ્મમેકર સ્ટિવન સ્પીલબર્ગે પણ કહ્યું કે ઓસ્કર્સમાં નેટફ્લિક્સ માટે કોઈ સ્થાન ન હોવું જોઈએ. કેમ કે, તે ‘બ્રિક એન્ડ મોર્ટાર’ યાને કે ઈંટ-પથ્થરોનાં બનેલાં પરંપરાગત થિયેટરોમાં લાગેલી ફિલ્મ નથી, અને અલ્ટિમેટલી તો ટેલિવિઝન માટેની જ સામગ્રી છે (ક્લાસિક સિનેરસિયાઓ તો એનિમેટેડ ફિલ્મોને પણ સિનેમા નથી ગણતા. એમની વ્યાખ્યા પ્રમાણે એનિમેશનમાં કેમેરાનો લેન્સ ઑપન થતો નથી, તે પૂરેપૂરી કમ્પ્યુટર પર બને છે, એટલે એ સિનેમા નથી!). આ વર્ષે તો ખુદ નેટફ્લિક્સ જ રિસામણે ગયું અને કાન ફિલ્મ ફેસ્ટિવલમાં ભાગ જ ન લીધો.